Blodbryllupet i Paris
Store norske leksikon,Historie,Verdens historie og samtidshistorie,Europa,Frankrikes historie
Blodbryllupet i Paris, også kalt Bartolomeusnatten, er massedrapene på hugenotter i Paris natten til Bartolomeusdagen 24. august 1572.
Mordet fant sted midt under de festlighetene som fulgte etter at kong Henrik av Navarra (den senere kong Henrik 4) giftet seg med den franske kong Karl 9s søster, Margrete av Valois. Udåden skyldtes kongens mor, den mektige enkedronning Katarina av Medici. Hensikten hennes var opprinnelig å drepe admiral Coligny ved hjelp av en snikmorder. Dette var fordi Coligny hadde fått stadig mer innflytelse over sønnen hennes, kong Karl 9, noe som truet med å frarøve henne makten i Frankrike.Da attentatet slo feil og Coligny bare ble lettere såret, satte hun i gang massedrapene for å skjule sin delaktighet i mordforsøket. Overfor kongen påstod hun om kvelden 23. august at hugenottene hadde planlagt et opprør. Kong Karl, som først stod imot, lot seg dra med og forlangte til slutt i stor opphisselse at alle hugenotter skulle utryddes. Klokken 03 om natten gikk stormklokkene. Coligny ble drept, og omkring 2000 hugenotter med ham. Les mer i Store norske leksikon hugenotter den reformerte kirke reformasjonen Frankrikes historie (1300-1700)